CELEX: 62020CN0033
Language: fi
Date: 2020-01-23 00:00:00
Title: Asia C-33/20: Ennakkoratkaisupyyntö, jonka Landgericht Ravensburg (Saksa) on esittänyt 23.1.2020 – UK v. Volkswagen Bank GmbH

11.5.2020   
            
            
               FI
            
            
               Euroopan unionin virallinen lehti
            
            
               C 161/27
            
         
      Ennakkoratkaisupyyntö, jonka Landgericht Ravensburg (Saksa) on esittänyt 23.1.2020 – UK v. Volkswagen Bank GmbH
      (Asia C-33/20)
      (2020/C 161/36)
      Oikeudenkäyntikieli: saksa
      
         Ennakkoratkaisua pyytänyt tuomioistuin
      
      Landgericht Ravensburg
      
         Pääasian asianosaiset
      
      
         Kantaja: UK
      
         Vastaaja: Volkswagen Bank GmbH
      
         Ennakkoratkaisukysymykset
      
      
                  1)
               
               
                  Onko kulutusluottosopimuksista ja neuvoston direktiivin 87/102/ETY kumoamisesta 23.4.2008 annetun Euroopan parlamentin ja neuvoston direktiivin 2008/48/EY (1) 10 artiklan 2 kohdan l alakohtaa tulkittava siten, että luottosopimuksessa
                  
                              a)
                           
                           
                              luottosopimuksen tekohetkellä sovellettava viivästyskorko on ilmoitettava absoluuttisena lukuna ja että ainakin sovellettava viitekorko (käsiteltävässä asiassa BGB:n 247 §:n mukainen peruskorko), jonka perusteella sovellettava viivästyskorko määräytyy lisäämällä siihen tietty prosenttimäärä (käsiteltävässä asiassa BGB:n 288 §:n 1 momentin toisen virkkeen mukaisesti viisi prosenttiyksikköä), on ilmoitettava absoluuttisena lukuna?
                           
                        
                              b)
                           
                           
                              viivästyskoron mukauttamista koskeva mekanismi on selitettävä konkreettisesti ja että on ainakin viitattava kansallisiin säännöksiin, joista viivästyskoron mukauttaminen voidaan päätellä (BGB:n 247 § ja 288 §:n 1 momentin toinen virke)?
                           
                        
            
                  2)
               
               
                  Onko direktiivin 2008/48/EY 10 artiklan 2 kohdan r alakohtaa tulkittava siten, että luottosopimuksessa on mainittava konkreettinen, kuluttajalle ymmärrettävä laskentamenetelmä sen korvauksen määrittämiseksi, joka luotonantajalle on maksettava, jos luotto maksetaan takaisin ennenaikaisesti, jotta kuluttaja voi laskea ainakin likimain sen korvauksen suuruuden, joka hänen on maksettava luoton ennenaikaisesta takaisinmaksusta?
               
            
                  3)
               
               
                  Onko direktiivin 2008/48/EY 10 artiklan 2 kohdan s alakohtaa tulkittava siten, että luottosopimuksessa
                  
                              a)
                           
                           
                              on mainittava myös kansallisessa oikeudessa säädetyt luottosopimuksen osapuolten irtisanomisoikeudet, erityisesti myös BGB:n 314 §:n mukainen, määräaikaisiin luottosopimuksiin sovellettava luotonottajan oikeus irtisanoa sopimus painavasta syystä?
                           
                        
                              b)
                           
                           
                              on viitattava luottosopimuksen osapuolten kaikkien irtisanomisoikeuksien yhteydessä irtisanomisoikeutta käytettäessä sovellettavaan määräaikaan ja irtisanomisilmoituksen muotoon?
                           
                        
            
         (1)  EUVL 2008, L 133, s. 66.